Author: agenda0
Company: agenda

D ô v o d o v á    s p r á v a

Materiál na vydanie rozhodnutia o predaji podniku Konsolidačná banka Bratislava, štátny peňažný ústav so sídlom v Bratislave (ďalej len „KBB š.p.ú.“) sa predkladá na rokovanie vlády Slovenskej republiky na základe uznesenia vlády SR č. 510 zo dňa 13. júna 2001 podľa § 10 ods. 1 zákona č. 92/1991 Zb. o  podmienkach prevodu majetku štátu na iné osoby v znení neskorších predpisov.

	Vláda Slovenskej republiky uznesením č. 510/2001 schválila transformáciu KBB š.p.ú. priamym predajom celého podniku vopred určenému nadobúdateľovi obchodnej spoločnosti  Slovenská konsolidačná a.s. so sídlom v Bratislave po realizácii postúpenia pohľadávok a prevzatím záväzkov z úverov na družstevnú bytovú výstavbu a ich príslušenstva a z redistribučného úveru a jeho príslušenstva na zdrojové krytie (financovanie) družstevnej bytovej výstavy z KBB š.p.ú. na Slovenskú záručnú a rozvojovú banku, š.p.ú. Bratislava. Uznesením vlády SR č. 646 z 11. júla 2001 bola povolená výnimka podľa § 45 ods. 5 zákona č. 92/1991 Zb v znení neskorších predpisov na postúpenie tejto pohľadávky vo výške 7 068 306 407,46 Sk na Slovenskú záručnú a rozvojovú banku, š.p.ú. Bratislava.

	KBB š.p.ú. bola zriadená zakladacou listinou Ministerstva financií SR zo dňa 20.11.1992.  Od  1.1.1993 pôsobí ako špecializovaná banková inštitúcia zriadená ako štátny peňažný ústav podľa § 36 ods. 1 zákona č. 21/1992 Zb. o bankách. Povolenie na založenie udelila Štátna banka Česko-slovenská rozhodnutím  pod č. j. V 43/12-92 zo dňa 30.11.1992. Povolenie pôsobiť ako banka vydala NBS  rozhodnutím č. UBD-342/1-1999, ktoré nadobudlo právoplatnosť dňa 21.4.1999.

	Činnosť banky nadväzuje na pôsobnosť bývalej federálnej Konsolidační banky Praha, s.p.ú. voči dlžníkom so sídlom na území Slovenskej republiky. Pri svojom vzniku prevzala dlhodobé úvery na trvalo sa obracajúce zásoby, tzv. úvery na TOZ voči viac ako 2 000 klientom v celkovej sume 27,2 mld. Sk, ktoré tvorili v tom čase 100 % jej aktív. V roku 1993 sa úverové portfólio banky rozšírilo o odplatne postúpené pohľadávky, ktoré vznikli podnikom a spoločnostiam so sídlom v SR zásahom štátu po roku 1989, odplatne postúpené pohľadávky vzniknuté z úhrad dopadov devalvácie od organizácií zahraničného obchodu a o pohľadávky z poskytovania bezúročných úverov v spolupráci so spoločnosťou FIZAKO podľa zákona NR SR č. 160/1993 Z.z. o niektorých opatreniach pri vzájomnom započítavaní pohľadávok podnikateľov (účasť na realizácii opatrení vlády vyplývajúcich z uznesenia vlády SR č. 554 z 27.7.1993 o systéme riešenia platobnej neschopnosti v hospodárstve SR). Na základe tohoto uznesenia s prostredníctvom KBB, š.p.ú. uskutočnilo oddĺženie podnikov z titulu zbrojnej výroby. V roku 1999 prevzala KBB š.p.ú. úvery na družstevnú bytovú výstavbu z IRB, a.s. a klasifikované úvery z transformujúcich sa bánk (VÚB, a.s., IRB, a.s. a SLSP, a.s.

KBB š.p.ú. má ako štátny peňažný ústav zúžený manévrovací priestor pri vysporadúvaní postúpených pohľadávok. Nemôže efektívne využívať takú formu riešenia pohľadávok voči dlžníkom, akou je kapitalizácia pohľadávky s následným predajom takto nadobudnutej majetkovej účasti strategickému investorovi, ako aj taký spôsob reštrukturalizácie podniku pri ktorom mu prenajme svoj majetok získaný, napríklad z vysporiadania iných pohľadávok, alebo vložiť svoj majetok, alebo voľné peňažné prostriedky do jeho podnikania. 

Majetok určený na privatizáciu podľa účtovníctva  k  31. 12. 2000  je  mínus           30 123 955 tis. Sk.  Vzhľadom na zápornú hodnotu celkového bilančného ocenenia podniku KBB š.p.ú , ako aj na charakter činnosti, Ministerstvo financií SR ako zakladateľ tohto štátneho peňažného ústavu, odporúča predaj celého podniku KBB š.p.ú. obchodnej spoločnosti Slovenská konsolidačná, a.s. Bratislava  za kúpnu cenu 1,- Sk. 

	Slovenská konsolidačná, a.s. Bratislava ako nebankový právny subjekt je schopná pri relatívne nízkych nákladoch vysporiadať pohľadávky a záväzky KBB.s.p.ú. urýchlením likvidácie neživotaschopných podnikov, resp. podporením reštrukturalizácie ešte životaschopných podnikov. Inštitúcia nebankového typu si môže vytvoriť organizačnú štruktúru, pracovné postupy a kontrolné mechanizmy zabezpečujúce flexibilitu pri práci s pohľadávkami.
………………….

Vláda SR na základe svojho uznesenia č. 605 zo dňa 27. júna 2001 vydala rozhodnutie o privatizácii majetkovej účasti štátu na podnikaní peňažného ústavu Všeobecná úverová banka, a.s. predajom talianskej banke IntesaBCI, v ktorom jednou z podmienok tohto predaja je „Splatenie pohľadávky voči Konsolidačnej banke Bratislava, š.p.ú..“. V zmysle tejto podmienky má Ministerstvo financií SR alebo Fond národného majetku SR zaplatiť do piatich pracovných dní od uzavretia transakcie predaja akcií Všeobecnej úverovej banky, a.s. všetky čiastky Všeobecnej úverovej banky, a.s. splatné voči Konsolidačnej banke Bratislava, š.p.ú. na základe Zmluvy o vyporiadaní zo dňa 14. februára 2001, vo výške 843.711.000,- Sk ku dňu 31. decembra 2000 spolu s prináležiacimi úrokmi pri zmluvnej úrokovej sadzbe za obdobie od 31. decembra 2000 do dňa zaplatenia. Keďže ide o záväzok Konsolidačnej banky Bratislava, š.p.ú., plnenie tohto záväzku z majetku Fondu národného majetku SR bolo stanovené ako prvá z ďalších podmienok predaja Konsolidačnej banky Bratislava, š.p.ú. a zároveň zapracované do uznesenia vlády SR na vydanie rozhodnutia o privatizácii podniku Konsolidačná banka Bratislava, š.p.ú..

V súvislosti s uzavretím transakcie predaja 87,18% akcií Slovenskej sporiteľne, a.s., Fond národného majetku SR a Ministerstvo financií SR podpísali tzv. Letter of Comfort, v ktorom tieto inštitúcie potvrdili, že vynaložia všetko úsilie, aby Konsolidačná banka Bratislava, š.p.ú. splatila Slovenskej sporiteľni, a.s. všetky vklady v celkovej výške 2.100.000.000,- Sk a úroky v príslušných dňoch ich splatnosti. Konsolidačná banka Bratislava, š.p.ú. doposiaľ z predmetného záväzku splatila na istine 1.300.000.000,- Sk z prostriedkov získaných uhradením záväzku Fondu národného majetku SR voči Konsolidačnej banke Bratislava, a.s., vyplývajúceho z Dohody o urovnaní zo dňa 12.2.2001, ktorý vznikol ešte z rozhodnutia vlády SR č. 554 zo dňa 27.7.1993 k systému riešenia platobnej neschopnosti v hospodárstve SR (oddlženie konverzných podnikov z prostriedkov Fondu národného majetku SR). Nesplatený záväzok Konsolidačnej banky Bratislava, š.p.ú. voči Slovenskej sporiteľni, a.s. zostal na istine vo výške 800.000.000,- mil. Sk, ktorý je splatný najneskôr dňa 31. júla 2002.

Uznesením č. 253 zo dňa 19. apríla 2000 vláda SR v bode B.2. schválila kompenzáciu majetkovej ujmy Konsolidačnej banke Bratislava, š.p.ú. vo výške 1.072.773.356,66 Sk, vzniknutej z titulu delenia majetku bývalej Českej a Slovenskej Federatívnej Republiky, z prostriedkov Fondu národného majetku SR. Vzhľadom na uvedené skutočnosti bolo plnenie 
zostávajúceho záväzku Konsolidačnej banky Bratislava, š.p.ú. voči Slovenskej sporiteľni, a.s. z majetku Fondu národného majetku SR stanovené ako druhá z ďalších podmienok predaja Konsolidačnej banky Bratislava, š.p.ú. a zároveň zapracované do návrhu uznesenia vlády SR.

Dorovnanie majetkovej ujmy Konsolidačnej banky Bratislava, š.p.ú., vzniknutej z titulu delenia majetku bývalej Českej a Slovenskej Federatívnej Republiky, bude po úhrade záväzku voči Slovenskej sporiteľni, a.s. poukázané v prospech Konsolidačnej banky Bratislava, š.p.ú.. Toto plnenie Fondu národného majetku SR bolo stanovené ako tretia z ďalších podmienok predaja Konsolidačnej banky Bratislava, š.p.ú. a rovnako zahrnuté do návrhu uznesenia vlády SR. 

Na rokovanie Porady ekonomických ministrov  vlády SR  dňa 17. septembra 2001 MSPM SR  predložilo materiál na vydanie rozhodnutia o privatizácii podniku Konsolidačná banka Bratislava, š.p.ú., ktorý bol odporučený vláde SR na schválenie. V materiáli neboli uvedené úlohy doplnené v novom znení  (návrh uznesenia bod A.2., A.3. a D.1. a bod 6 rozhodnutia). Návrh na doplnenie úloh na zabezpečenie splnenia podmienok privatizácie finančných inštitúcií, voči ktorým ako dlžník vystupuje Konsolidačná banka Bratislava, š.p.ú. bol predložený na MSPNM SR  listom Ministerstva financií SR dňa 17. 10. 2001.
 
Materiál podľa Smernice na prípravu a predkladanie materiálov na rokovanie vlády SR schválenej uznesením vlády SR č. 512/2001 bol predložený na pripomienkové konanie Ministerstvu financií SR a Fondu národného majetku SR. Pripomienky boli do predloženého materiálu zapracované.